A Bizottság 81/2004/EK rendelete
(2004. január 16.)
a Közösségben bio-etanolként történő felhasználásra szánt boralkohol nyilvános árverésének megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre [1], és különösen annak 33. cikkére,
mivel:
(1) A piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló, 2000. július 25-i 1623/2000/EK bizottsági rendelet [2] többek között meghatározza az 1493/1999/EK rendelet 27., 28. és 30. cikkének megfelelően lepárlással nyert és az intervenciós hivataloknál tárolt alkoholkészlet elhelyezésének részletes szabályait.
(2) A boralkohol üzemanyag-ágazatban való felhasználásra történő nyilvános árverését a Közösségben az 1623/2000/EK rendelet 92. és 93. cikkével összhangban kell megszervezni a boralkohol-készletek csökkentése, és bizonyos mértékben az 1623/2000/EK rendelet 92. cikkével összhangban elismert cégek ellátásának biztosítása érdekében. A tagállamokban tárolt, közösségi eredetű boralkohol a borpiac közös szervezéséről szóló, 1987. március 16-i 822/87/EGK tanácsi rendelet [3] 35., 36. és 39. cikkével, valamint az 1493/1999/EK rendelet 27., 28. és 30. cikkével összhangban lepárlással nyert mennyiségekből áll.
(3) Az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendelettel [4] összhangban 1999. január 1-jétől az eladási árat és a biztosítékokat euróban kell kifejezni, és a kifizetéseket is euróban kell teljesíteni.
(4) Mivel az alkohol helyettesítésével fennáll a csalás veszélye, az alkohol végső rendeltetési helyénél az ellenőrzéseket meg kell megerősíteni, lehetőséget nyújtva az intervenciós hivatalok számára, hogy nemzetközi ellenőrző szolgálatokat hívjanak segítségül, és az eladott alkoholt magmágneses rezonancia elemzéssel ellenőrizhessék.
(5) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
(1) A Bizottság a közösségi üzemanyag-ágazatban való felhasználásra nyilvános árverésre bocsát négy tétel alkoholt (hivatkozási számuk 26/2003/EK, 27/2003/EK, 28/2003/EK és 29/2003/EK), melyek 50000 hektoliter, 100000 hektoliter, 30000 hektoliter, illetve 30000 hektoliter 100 térfogatszázalékos alkoholból állnak.
(2) A szóban forgó alkoholt a 822/87/EGK rendelet 35. cikkével és az 1493/1999/EK rendelet 27. és 30. cikkével összhangban történő lepárlással nyerték, és azt a francia és olasz intervenciós hivatalok tárolják.
(3) A tételeket alkotó tartályok helyét és hivatkozási számait, az egyes tartályokban tárolt alkohol mennyiségét, az alkoholtartalmat és az alkohol jellemzőit e rendelet melléklete tartalmazza.
(4) A tételeket az 1623/2000/EK rendelet 92. cikkével összhangban jóváhagyott cégeknek ítélik oda.
2. cikk
Az e nyilvános árveréssel kapcsolatos minden közlést a Bizottság következő szervezeti egységéhez kell küldeni:
Az Európai Közösségek Bizottsága
Mezőgazdasági Főigazgatóság, D.4 egység
Rue de la Loi/Wetstraat 200
B-1049
Brussels
Fax: (32-2) 295 92 52
E-mail: agri-d4@cec.eu.int
3. cikk
A nyilvános árverésre az 1623/2000/EK rendelet 92., 93., 94., 95., 96., 98., 100. és 101. cikkével és a 2799/98/EK rendelet 2. cikkével összhangban kerül sor.
4. cikk
Az árverésre került 100 térfogatszázalékos alkohol ára 19 EUR az alkohol hektoliterjeként.
5. cikk
Az alkoholt az eladás odaítéléséről szóló bizottsági határozat értesítési időpontjától számítva legkésőbb nyolc hónapon belül el kell szállítani.
6. cikk
A 100 térfogatszázalékos alkohol teljesítési biztosítéka 30 EUR hektoliterenként. Állandó biztosíték hiányában az alkohol elszállítását megelőzően és legkésőbb a kitárolási utalvány kiadásának napjáig, a tételeket elnyerő cégek teljesítési biztosítékot helyeznek letétbe az érintett intervenciós hivatalnál annak biztosítása érdekében, hogy a szóban forgó alkoholt bio-etanolként használják fel az üzemanyag-ágazatban.
7. cikk
Literenként 10 EUR kifizetése ellenében és az árverésről szóló értesítés közzétételét követő 30 napon belül az 1623/2000/EK rendelet 92. cikkével összhangban elismert cégek az érintett intervenciós hivataltól mintát kaphatnak az eladásra kínált alkoholból. Az említett időpontot követően a minták az 1623/2000/EK rendelet 98. cikke (2) és (3) bekezdésével összhangban szerezhetők be. Az elismert cégek részére kiadott minták mennyisége tartályonként nem haladhatja meg az öt litert.
8. cikk
A tagállamok eladásra kínált alkoholt tároló intervenciós hivatalai végrehajtják a megfelelő ellenőrzéseket az alkohol jellegének vizsgálatára vonatkozóan a végső felhasználás során. E célból:
a) értelemszerűen alkalmazzák az 1623/2000/EK rendelet 102. cikkét;
b) a magmágneses rezonancia elemzés alkalmazásával ellenőrzéseket végezhetnek a mintákon az alkohol jellegének vizsgálatára vonatkozóan a végső felhasználás során.
A költségeket azok a cégek viselik, amelyeknek az alkoholt értékesítik.
9. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 16-án.